Alaskan klee kai

Alaskan klee kai on Alaskassa kehitetty pienikokoinen koirarotu. Ensimmäinen alaskan klee kai on tuotu Suomeen Englannista vuonna 2009. Sittemmin klee kaita on tuotu USA:sta ja Tanskasta. Suomessa on tällä hetkellä noin 60 alaskan klee kaita joista kuitenkin vain 4 on rekisteröity UKC:hen. Alaskan klee kai -yhdistys ylläpitää UKC rekisteröityjen koirien sukutauluja ja muita koirakohtaisia terveystietoja.

Rodulla on Suomessa oma yhdistys Alaskan Klee Kai Finland ry.

Ulkonäkö
pienoiskuva|oikea|Rodunedustaja, jolla on heterokromia.
Vaatimuksien mukainen alaskan klee kai näyttää pieneltä siperianhuskylta. Vaikka rotujen tulisi muistuttaa pitkälti toisiaan, niillä on fyysisiä eroavaisuuksia: alaskan klee kailla on lyhyempi kuono, suuremmat korvat ja korkeammalle asettunut häntä, jotka erottavat sen selvästi siperianhuskysta. Rodulla on siperianhuskyn ja alaskanmalamuutin tapaan valkoinen "kasvomaski". Silmät voivat olla joko ruskeat (sävyiltään vaalean-, tumman-, puna- tai kullanruskeat), siniset, vihreät, keskenään eriväriset (heterokromia) tai sekaväriset (samassa silmässä kahta eri väriä). 

Värityksiä on kolme:
 mustavalkoinen (sävyinä tummanmusta ja "laimennettu" musta)
 harmaavalkoinen (sävyinä vaaleanharmaa, keskiharmaa ja tummanharmaa)
 punavalkoinen (sävyinä vaaleanpunainen, keskipunainen ja tummanpunainen)

Alaskan klee kailla on kolme eri kokomuunnosta:
 Toy: säkä alle 33 cm
 Mini: säkä 33–38 cm
 Standard: säkä 38–43 cm

Koon poikkeaman virheet on luokiteltu perustuen poikkeaman vakavuuteen: 
 Vakava  virhe: säkä 43–55 cm
 Hylätty: säkä yli 55 cm

Paino vaihtelee 2,7-12 kg välillä.Alaskan klee kai rotuna. Alaskan Klee Kai Finland ry. Haettu 11.10.2025.

Luonne ja käyttäytyminen
Alaskan klee kai on energinen, eloisa, utelias, ylpeä, intuitiivinen, tarkkaavainen, sitkeä, ketterä ja nopea. Lisäksi se on älykäs ja aktiivinen koira. Vaikka se on omaa perhettään kohtaan erittäin ystävällinen, vieraisiin se suhtautuu pidättyväisesti. Sosiaalistaminen onkin sen vuoksi tärkeää, jotta se oppii sietämään vieraita. Se on erittäin ketterä kiipeilemään, joten se voi päästä helposti karkuun kotipihastaan. Kenneleissä yhdessä pidetyt klee kait ulvovat usein ryhmässä varhain aamulla ja myöhään yöllä.

Alaskan klee kait ovat kohtuullisen aktiivisia ja niillä on korkea saalisvietti. Tämä tarkoittaa että vaikka niitä käsitellään hyvin ja ne kasvatetaan pienempien eläinten, kuten kanien, hamstereiden, kissojen taikka lintujen, kanssa ne saattavat silti yrittää hyökätä niiden kimppuun. Ne ovat mahtavia perhekoiria, jos ne totutetaan lasten kanssa olemiseen. Koska ne ovat älykkäitä ja niillä on suuri miellyttämisenhalu, ne menestyvät hyvin tottelevaisuuskoulutuksessa. Toinen sopiva laji on agility, joka auttaa energian purkamisessa.

Alaskan klee kai pyydystää ja tappaa miellellään hiiriä, kaniineja, oravia, hyönteisiä ja jopa käärmeitä.

 Alkuperä 

Linda Spurlin aloitti rodun kehittämisen Alaskassa Wasillan kaupungissa 1970-luvun alussa. Jalostuksessa käytettiin siperianhuskyä, alaskanmalamuuttia, schipperkeä ja amerikaneskimokoiraa. Kaksi viimeistä valittiin jotta koko saataisiin sopivan pieneksi. Vasta vuonna 1988 Spurlin oli riittävän tyytyväinen jalostamaansa kantaan antaakseen yksilöitä myös muiden kasvattajien käyttöön.

The Klee Kai National Kennel Club perustettiin vuonna 1995, jolloin julkaistiin myös ensimmäinen rotumääritelmä, ja United Kennel Club tunnusti rodun virallisesti 1. tammikuuta 1997. Jalostusta jatkettiin, kunnes rotu tuli suuren yleisön tietoon vuonna 1998.

1900-luvun lopulla rodun kanta oli arviolta noin 500 yksilöä, levinneenä eri puolille Yhdysvaltoja. Vuonna 2025 Suomen Kennelliitto päätti tunnustaa alaskan klee kain virallisesti ja sijoittaa sen roturyhmään 5. Sen mukaan Suomen kanta on tällä hetkellä noin 60 joko UKC:iin tai AKC:iin rekisteröityä yksilöä.Alaskan klee kai on uusi Kennelliittoon rekisteröitävä rotu. Suomen Kennelliitto, 13.10.2025. Haettu 13.10.2025.

 Etymologia 
Inuiittien kielellä klee kai tarkoittaa "pientä koiraa".Morris, Desmond. Dogs - The Ultimate Dictionary of Over 1000 Dog Breeds, s. 555. Trafalgar Square, 2008: North Pomfret, Vermont.

Terveys
Alaskan klee kai on moniin muihin rotuihin verrattuna huomattavan terve. Rodulla on kuitenkin joitain terveydellisiä vikoja:
 Nuoruusiän kaihi
 Maksasairaudet
 Todella suuri arkuus
 Sydänsairaudet, PDA mukaan lukien

Rotu voi kärsiä erilaisista vielä tuntemattomista sairauksista, sillä se on vielä nuori eikä se ole geneettisesti yhtenäinen.

Hoito
Alaskan klee kait ovat suhteellisen helppohoitoisia, sillä ne ovat todella siistejä. Monet eivät pidä kastumisesta ja ne tarvitsee muutenkin pestä vain harvoin. Kuten suurosalla koirista, klee kailla on karvanlähtöaika kahdesti vuodessa.

 Lähteet 

Luokka:SKL 5 Pystykorvat ja alkukantaiset koirat
Luokka:FCI:n ulkopuoliset rodut
Luokka:Pystykorvat
Luokka:Seurakoirat
Luokka:Yhdysvaltalaiset koirarodut
Luokka:Seulonnan keskeiset artikkelit